CELEX: E2014P0007
Language: el
Date: 2014-01-14 00:00:00
Title: Προσφυγή που ασκήθηκε στις 14 Ιανουαρίου 2014 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-7/14)

28.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 163/12
            
         Προσφυγή που ασκήθηκε στις 14 Ιανουαρίου 2014 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση E-7/14)
   (2014/C 163/11)
   Στις 14 Ιανουαρίου 2014, ασκήθηκε προσφυγή κατά της Νορβηγίας ενώπιον του Δικαστηρίου της ΕΖΕΣ από την Εποπτεύουσα Αρχή της ΕΖΕΣ, εκπροσωπούμενη από τους Xavier Lewis και Gjermund Mathisen, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, Rue Belliard 35, 1040 Brussels, Belgium.
   Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ:
   
               1.
            
            
               να αναγνωρίσει ότι η Νορβηγία παρέβη τις υποχρεώσεις που υπέχει βάσει του άρθρου 36 της συμφωνίας ΕΟΧ, δεδομένου ότι διατήρησε σε ισχύ εθνικούς κανόνες οι οποίοι προβλέπουν ότι για τα μισθωμένα οχήματα με κινητήρα που είναι ταξινομημένα στην αλλοδαπή και εισάγονται προσωρινά από κατοίκους της Νορβηγίας στη Νορβηγία απαιτείται η καταβολή ολόκληρου του ποσού του τέλους ταξινόμησης, χωρίς ο ενδιαφερόμενος να έχει τη δυνατότητα να τύχει απαλλαγής ή επιστροφής όταν το όχημα ούτε προορίζεται να χρησιμοποιείται ουσιαστικά επί μονίμου βάσεως εντός της Νορβηγίας ούτε, στην πράξη, χρησιμοποιείται κατ’ αυτόν τον τρόπο·
            
         
               2.
            
            
               να διατάξει το Βασίλειο της Νορβηγίας να καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η νορβηγική νομοθεσία προβλέπει ότι τα ταξινομημένα στην αλλοδαπή μισθωμένα αυτοκίνητα τα οποία εισάγονται προσωρινά από κατοίκους της Νορβηγίας υπόκεινται καταρχήν σε ολόκληρο το τέλος ταξινόμησης από τη στιγμή που χρησιμοποιούνται στη Νορβηγία. Η Εποπτεύουσα Αρχή της ΕΖΕΣ θεωρεί ότι τούτο αντιβαίνει στην αρχή της ελεύθερης κυκλοφορίας των υπηρεσιών. Υποστηρίζει επίσης ότι η Νορβηγία δεν έχει θεσπίσει μέχρι στιγμής τα αναγκαία νομοθετικά μέτρα ώστε να συμμορφωθεί προς το άρθρο 36 της συμφωνίας ΕΟΧ.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει, μεταξύ άλλων, ότι το άρθρο 36 της συμφωνίας ΕΟΧ απαγορεύει την εφαρμογή οποιασδήποτε εθνικής ρύθμισης η οποία, χωρίς να δικαιολογείται αντικειμενικώς, εμποδίζει τη δυνατότητα του παρέχοντος υπηρεσίες να ασκεί την ελευθερία αυτή.